Peter Sutcliffe

Peter William Sutcliffe, eli "Yorkshiren viiltäjä ()", (2. kesäkuuta 1946 – 13. marraskuuta 2020) oli brittiläinen sarjamurhaaja, joka tappoi kolmetoista naista Englannissa vuosina 1975–1980. Lisäksi hän hyökkäsi seitsemän muun kimppuun.
Lapsuus.
Sutcliffe oli viisilapsisen sisarusparven vanhin, arka ja kiltti lapsi. Hän oli pettymys isälleen, jonka mielestä poika oli liian hintelä, lyhyt, saamaton ja ujo. Isä suhtautui häneen ärtyisästi ja halveksivasti. Sutcliffeä kiusattiin myös koulussa, minkä vuoksi hän lintsasi sieltä kerran kaksi viikkoa. Koulussa hän oli syrjäänvetäytyvä ja passiivinen.
Peterin veli oli vähän väliä vankilassa, hänen isänsä oli kerran pidätetty murtautumisesta taloihin ja jotkut Sutcliffen läheisimmistä ystävistä harrastivat murtovarkauksia.
Peter ja hänen sisaruksensa pelkäsivät itsevaltaista ja hirviömäistä isäänsä. Isä saattoi mielivaltaisesti esimerkiksi keskeyttää muiden television katselun vaihtamalla kanavaa ja peittämällä toisten näkymän. Hänellä oli lisäksi tapana hyväksikäyttää ohikulkevia tyttöjä tunkemalla käsiään heidän hameidensa alle. Sutcliffe turvasikin äitiinsä, vaikka olisi halunnut olla isänsä ja pikkuveljiensä kaltainen itsevarma naistenmies. Sutcliffe seurusteli puolalaisbrittiläisen Sonia Szurman kanssa.
Sutcliffen molemmat vanhemmat pettivät toisiaan, mutta vain isälle se oli sallittua. Äiti eli alistetussa asemassa. Saatuaan selville vaimonsa pettävän häntä, isä käski lapset sekä Peterin tyttöystävä Sonian mukaansa hotelliin, jonka äiti oli varannut rakastajalleen ja pakotti henkilökunnan päästämään heidät huoneeseen odottamaan. Äidin tullessa huoneeseen isä nöyryytti tätä lasten nähden saamalla raivokohtauksen ja pakottamalla hänet pitämään rakastajansa kanssa viettämäänsä aikomaansa iltaa varten ostamaansa seksikästä alusasua. Myöhemmin isä on todennut Peter Sutcliffen järkyttyneen tapahtumasta niin että oli kauhusta jäykkänä.
Nuorena aikuisena.
Sutcliffe meni 28-vuotiasna vuonna 1974 naimisiin tyttöystävänsä Sonia Szurmanin kanssa. Hänelle selvisi, että Sonia petti häntä italialaisen urheiluauton omistavan miehen kanssa. Sutcliffe aikoi tästä suuttuneena ostaa seksiä, mutta ei onnistunut saamaan erektiota ja seksityöläinen vei häneltä rahaa. Sutcliffen vaatiessa tämän jälkeen pubissa häneltä huijattuja 5 puntaa takaisin seksityöläinen kailotti tapahtuneen paikallaolijoille ja Sutcliffelle naurettiin. Tämän jälkeen Sutcliffe alkoi seurata toista tuntematonta seksityöläistä ja löi tätä tiiliskivellä. Sutcliffe joutui auton rekisterinumeronsa perusteella kuulusteluun, mutta hänet päästettiin vapaaksi kun hän sanoi, että kyse oli tavanomaisesta riidasta.
Sutcliffe alkoi pysäytellä autoaan seksityöläisten eteen ja kysyä hintaa, vain saadakseen todeta: ”Senkö arvoisia te olette”. Hän hyökkäsi vielä kahdesti vasaralla seksityöntekijöitten kimppuun ennen kuin murhasi ensimmäisen uhrinsa.
Murhat.
Sutcliffe aloitti murhasarjan vuonna 1975. Osa uhreista oli seksityöläisiä, osa sattumanvaraisesti valittuja. Sutcliffe teki uhreilleen usein hyvin raakaa väkivaltaa ennen ja jälkeen kuoleman. Vuonna 1977 Sutcliffe muutti vaimonsa kanssa Bradfordin Heatonissa sijainneeseen asuntoon, jossa he asuivat myös pidätyshetkellä. 8. marraskuuta 1978 Sutcliffen äiti Kathleen kuoli 59-vuotiaana.
Huhtikuussa 1980 Sutcliffe pidätettiin rattijuopumuksesta epäiltynä. Hän teki vielä kaksi murhaa tämän jälkeen. Uudemman kerran hänet pidätettiin 2. tammikuuta 1981. Seksityöntekijän seurassa ollut Sutcliffe oli jäänyt kiinni väärien rekisterikilpien pitämisestä autossa. Hän joutui poliisiasemalle, jossa häntä alettiin kuulustella myös murhien johdosta. Hänen ulkonäkönsä sopi yhteen sarjamurhaajasta tiedettyjen tuntomerkkien kanssa. Myös Sutcliffen aseet löydettiin, ja hän tunnustautui sarjamurhaajaksi 4. tammikuuta 1981.
Oikeuden mukaan Sutcliffe toimi täydessä ymmärryksessä, joten hänet tuomittiin toukokuussa 1981 murhista ja murhan yrityksistä 20-kertaiseen elinkautiseen tuomioon. Hänen kohdallaan annettiin suositukseksi vähintään kolmenkymmenen vuoden vankeus. Median mukaan Sutcliffe oli kuitenkin harhainen ja kuvitteli olevansa suorittamassa Jumalan antamaa tehtävää. Vuonna 1984 hän sai diagnoosin paranoidisesta skitsofreniasta ja hänet siirrettiin Broadmoorin vankimielisairaalaan. Vankilaviranomaiset olivat olleet huolissaan hänen turvallisuudestaan mielisairaalassa, sillä Sutcliffe oli joutunut pahoinpidellyksi useaan otteeseen.
Sutcliffen lääkärien mukaan hän ei enää pitkään aikaan ollut muille vaaraksi. Vuonna 2009 Britannian käräjäoikeus päätti, ettei Sutcliffeä silti tulla koskaan vapauttamaan. Heinäkuussa 2010 Britannian korkein oikeus päätti olla antamatta Sutcliffelle armahdusmahdollisuutta, mikä tarkoitti sitä, että hän vietti loppuelämänsä vankeudessa. Tapausta tutkineen etsivän mukaan Sutcliffea ei pitäisi vapauttaa, koska tämä on läpikotaisin paha ihminen.
Vuonna 2016 Peter Sutcliffe siirrettiin Broadmoorin vankimielisairaalasta Durhamin vankilaan. Tuolloin hän oli ollut vangittuna jo 35 vuotta. Hänen vaimonsa on eronnut hänestä. Sutcliffen isä kuoli vuonna 2004.
Peter Sutcliffe kuoli 13. marraskuuta 2020 koronavirukseen Durhamin vankilassa. Vankilaviranomaisten mukaan kuolinsyy oli COVID-19-sairaus, jonka hoidosta Sutcliffe kieltäytyi. Hän kärsi myös monista muista fyysisistä ja psyykkisistä sairauksista.
Kuolleet uhrit.
Sutcliffe käytti murhissa vasaraa ja puukkoa. Osa uhreista oli seksityöläisiä. Suluissa on mainittuina uhrien iät kuollessa ja kuolinpäivät.
Muuta.
Vuosina 1978–1979 John Samuel Humble (”Wearside Jack”) esiintyi kolmessa kirjeessä ja yhdellä kasetilla "Yorkshire Ripperinä". Humblen henkilöllisyys oli pitkään arvoitus. Hänet pidätettiin vasta vuonna 2005 ja tuomittiin kahdeksan vuoden vankeusrangaistukseen 2006.